Nicola Spaldin
D Nicola Ann Spaldin (* 3. Jänner 1969 z Easington, Verainigts Chenigrych) isch e britischi Chemikeri un Materialforscheri an dr ETH Züri. Mer chännt si vor allem fir iri theoretische Arbeite zue Multiferroika.

Lääbe un Wirke 
D Spaldin het anne 1991 an dr University of Cambridge e Bachelor in Naturwisseschafte gmacht un 1996 bi dr K. B. Whaley an dr University of California, Berkeley mit dr Arbet Calculating the Electronic Properties of Semiconductor Nanostructures: A New Theoretical Approach e Ph.D. in Chemy. As Poschtdoktorandi het si bi dr K. M. Rabe an dr Yale University gschafft, vorbe si 1997 e erschti Profässur (Assistant Professor) an dr University of California, Santa Barbara iiberchuu het. Anne 2002 sich si Associate Professor woore, 2006 het si ne ordeligi Profässur kriegt.

Syter anne 2010 isch d Spaldin Profässeri fir Materialtheory (Materials Theory) an dr ETH Züri.

D Spaldin het mit Hilf vu Computermodäll e neii Klass vu krischtalline Verbindige gschaffe, d Multiferroika. Si het e theoretische Grund uusegschafft, wurum s eso wenig Multiferroika git, un het in Computersimulazione Krischtall fir d Forschig kreiert. Si het dodermit d Forschig an Multiferroika wider mit Läbe gfillt, wu no erschte Untersuechige in dr Sowjetunion Mitti vum 20. Jorhundert ufgee woren isch, wel mer kai gaigneti Materialie ghaa het.

D Arbet vu dr Spaldin sin (no Google Scholar, Stand Juni 2022) scho iber 50.000-mol zitiert wore, ire h-Indäx lyt bi 91.

Uusgläseni Uuszaichnige  
 2008 Fellow vu dr American Physical Society
 2010 James C. McGroddy Prize for New Materials
 2012 Rössler-Prys vu dr ETH Züri
 2013 Fellow vu dr American Association for the Advancement of Science
 2015 Körber-Prys fir di Europäisch Wisseschaft
 2017 UNESCO-L’Oréal-Prys
 2017 Mitglid vu dr Royal Society
 2019 Mitglid vu dr National Academy of Engineering
 2019 Marcel-Benoist-Prys
 2021 IUPAP Magnetism Award and Néel Medal mit dr Agnès Barthélémy fir grundlegend un au aagwändti Bydreg zue magnetische un ferroeläktrische Materialie, speziäll Multiferroika (Laudatio).
 2022 Ufnahm as Mitglid vu dr Sekzion Chemy in di Nazional Akademy vu dr Wisseschafte Leopoldina
 2022 CMD Europhysics Prize
 2022 Hamburger Prys fir Theoretischi Physik
 2022 Mitglid vu dr Berlin-Brandeburgische Akademy vu dr Wisseschafte

Weblink 

 Mitglidsyydrag vu dr Nicola Spaldin bi dr Leopoldina
 Spaldin, Nicola, Prof. Dr. bi dr ETH Züri

Fueßnote

Chemiker
Hochschuellehrer z Züri
Hochschuellehrer in de USA
Brit
Läbigi Person
Frau